**Comunicat de presă:**

**Apel la responsabilitate pentru România**

*Bucharest, July 4, 2018:* Comunitatea de afacerireprezentată de **AmCham Romania** (Camera de Comerţ Americană în România), **AHK** (Camera de Comerţ şi Industrie Româno-Germană), **Confederaţia Patronală Concordia** şi **RBL** (Romanian Business Leaders), este extrem de îngrijorată de asaltul asupra statului de drept, prin multiplele inițiative legislative de modificare a numeroase legi din diverse domenii, inclusiv a codurilor penale, ce pun România pe o traiectorie descendentă din punct de vedere social şi economic.

Cascada de iniţiative legislative controversate, include anumite proiecte legislative care au fost aprobate astăzi în Parlament. Motivarea acestor inițiative legislative este fără o logică fundamentată din punct de vedere economic și social, acestea fiind totodată în mod evident partizane. Exemple precum cel privind anularea obligaţiilor de respectare a guvernanţei corporative de către companiile de stat, lasă loc pentru abuzuri, politizarea managementului și lipsa de responsabilitate cu privire la folosirea fondurilor publice.

Asistăm în ultimele 18 luni la o mobilizare fără precedent a decidenţilor în jurul unor teme periferice din punct de vedere al urgenţei şi importanţei pentru România şi români, în timp ce priorităţi naţionale, precum educaţia, sănătatea, infrastructura, nu au depăşit stadiul de “strategii de sertar”. Deşi aceste initiative sunt argumentate la nivel declarativ prin grija faţă de cetăţean, de fapt, acestea adâncesc nesiguranţa cetăţenilor şi neîncrederea mediului privat.

Insistenţa în direcţia modificărilor legislaţiei penale, în pofida valului de reacţii din partea societăţii şi a avertismentelor partenerilor internaţionali, crează un climat de neîncredere care afectează obiectivele asumate ale României: să fie un partener de încredere al NATO și UE, să adere la OECD și să creeze bunăstare cetățenilor săi.

Aceste măsuri și modul în care ele sunt adoptate în mod unilateral erodează credibilitatea României, scad apetitul pentru investiții, cresc costurile pentru împrumuturile din sectoarele public și privat și nu în ultimul rând periclitează stabilitatea macroeconomică obtinuță cu mult efort.

Este nedemn ca în anul Centenarului său prioritățile agendei publice şi legislative ale României să fie dominate de subiecte care pun în pericol prezentul şi viitorul său şi al românilor.

\*\*\*

**AmCham Romania** (Camera de Comerţ Americană în România – [www.amcham.ro](http://www.amcham.ro)

**AHK** (Camera de Comerţ şi Industrie Româno-Germană) - <http://rumaenien.ahk.de/ro/>

**Confederaţia Patronală Concordia -** [www.confederatia-concordia.ro](http://www.confederatia-concordia.ro)

**RBL** (Romanian Business Leaders) – [www.rbls.ro](http://www.rbls.ro)